**Dohoda o utajení**

podľa § 269 ods. 2 zákona č. 513/1991 Zb. Obchodný zákonník v znení neskorších predpisov

a zákona č. 18/2018 Z. z. o ochrane osobných údajov v znení neskorších predpisov

medzi

Názov: **Hlavné mesto SR Bratislava**

sídlo: Primaciálne námestie č. 1, 814 99 Bratislava

zastúpený: Ing. Tatiana Kratochvílová, prvý námestník primátora v zmysle Rozhodnutia č. 6/2021 primátora hlavného mesta Slovenskej republiky Bratislavy, o podpisovaní písomností a právnych dokumentov (Podpisový poriadok)

IČO: 00 603 481

(ďalej len “Poskytovateľ“)

a

Názov: **XY**

sídlo: xxx

zastúpený: xxx

IČO: xxx

bankové spojenie: xxx

(ďalej len “Príjemca”)

**Preambula**

Poskytovateľ disponuje na základe Zmluvy o dielo č. MAGTS1400158 zo dňa 10.10.2014 (ďalej len ,,zmluva o dielo) uzatvorenej s obchodnou spoločnosťou Lomtec.com a.s., so sídlom Líščie údolie 5, 841 04 Bratislava, IČO: 35 795 174 (ďalej len „Dodávateľ)“) výstupmi projektu ,,**Elektronizácia služieb bratislavskej samosprávy**“ (ďalej len „ESBS“) spolufinancovaného z verejných zdrojov v rámci Operačného programu Informatizácia spoločnosti. Z dôvodu podpory prevádzky a rozvoja ESBS sprístupní Poskytovateľ Príjemcovi zdrojové kódy z pôvodného projektu ESBS (ďalej len ,,zdrojové kódy“). Z uvedených dôvodov uzatvárajú zmluvné strany nasledovnú dohodu o utajení k horeuvedeným zdrojovým kódom:

**Článok I**

**Predmet dohody**

Na základe dohody sa Príjemca zaväzuje dodržiavať mlčanlivosť o dôverných informáciách, ktoré mu boli poskytnuté priamo Poskytovateľom, alebo Dodávateľom, ako aj o dôverných informáciách, o ktorých sa dozvedel v súvislosti s odovzdaním horeuvedených zdrojových kódov.

**Článok II**

**Dôverné informácie**

2.1.Dôvernými informáciami, ktoré sú predmetom ochrany v zmysle dohody, sú akékoľvek poskytnuté informácie, ktoré nie sú inak verejne prístupné, a ktoré Poskytovateľ alebo Dodávateľ ako dôverné písomne alebo ústne označí, alebo s ktorými sa má nakladať vzhľadom na okolnosti známe Príjemcovi pri poskytnutí informácií, ako s dôvernými (ďalej len „dôverné informácie“).

2.2.Dôverné informácie sú najmä, nie však len, akékoľvek informácie týkajúce sa „know-how“, patentov, autorského práva, obchodných tajomstiev, procesov, postupov, programov, zdrojových kódov, návrhov, vzorcov, marketingu, reklamy, finančné a komerčné údaje, údaje o predaji, písomné materiály, údaje o zloženiach, výkresoch, diagramoch, počítačových alebo softvérových programoch, štúdiách, prebiehajúcich prácach, vizuálnych demonštráciách, podnikateľských plánoch, rozpočtoch, prognózach, údaje o zákazníkoch, nápadoch, koncepciách, znakoch, náčrtoch a iné v akejkoľvek podobe či už zachytené hmotne alebo ústne, ktoré boli poskytnuté Príjemcovi Poskytovateľom, alebo Dodávateľom.

2.3.Dôvernými informáciami nie sú informácie,

2.3.1. ktoré sú, alebo sa stanú verejne dostupnými inak, ako porušením povinností Príjemcu a podľa tejto dohody alebo

2.3.2. ktoré boli pred uzavretím tejto dohody známe bez akejkoľvek povinnosti dodržiavať ich dôvernosť, alebo

2.3.3. ktoré boli získané od tretej osoby, ktorá je oprávnená šíriť tieto informácie.

**Článok III**

**Povinnosti Príjemcu**

3.1.Príjemca sa týmto zaväzuje, že:

3.1.1.bude zachovávať mlčanlivosť o všetkých dôverných informáciách v každom štádiu realizácie projektu bez ohľadu na skutočnosť, že napokon dôjde k jeho naplneniu a uskutočneniu,

3.1.2.bude chrániť dôverné informácie minimálne v rozsahu, ako dôverné informácie vlastné, a za tým účelom bude prijímať potrebné opatrenia na ich ochranu,

3.1.3.bude vyhotovovať kópie dokumentov obsahujúcich dôverné informácie len s písomným súhlasom Poskytovateľa alebo Dodávateľa,

3.1.4. poskytne dôverné informácie tretím osobám len s písomným súhlasom Poskytovateľa alebo Dodávateľa,

3.1.5. poskytne dôverné informácie svojim zamestnancom, riaditeľom, poverencom a zástupcom, pokiaľ takéto osoby písomne súhlasili s tým, že budú viazané touto dohodou, alebo obdobnou dohodou za rovnakých podmienok,

3.1.6. bude používať dôverné informácie len v konkrétnej a priamej súvislosti s projektom,

3.1.7. vráti Poskytovateľovi alebo Dodávateľovi na jeho požiadanie všetky dokumenty obsahujúce dôverné informácie a to rovnako originály nosičov dôverných informácií ako aj kópie týchto nosičov v akejkoľvek technickej podobe,

3.1.8. oznámi Poskytovateľovi alebo Dodávateľovi neoprávnené použitie, poskytnutie alebo zverejnenie dôverných informácií, a to ihneď po tomto zistení a bude spolupracovať pri znovuobnovení ochrany dôverných informácií a zabránení ich ďalšiemu neoprávnenému použitiu,

3.1.9. bude niesť zodpovednosť za škodu spôsobenú tým, že porušil niektorú z povinností podľa bodu 3.1.1. až 3.1.8. Rovnako Príjemca zodpovedá v prípade, že svojim zavineným konaním umožní, čo aj nepriamo, porušenie ochrany dôverných informácií treťou osobou.

3.2.Dôverné informácie sú a vždy budú vlastníctvom Poskytovateľa alebo Dodávateľa. Poskytnutím dôverných informácií Poskytovateľ alebo Dodávateľ nedávajú právo, licenciu alebo iné oprávnenie Príjemcovi.

3.3.Pri manipulácii s dôvernými informáciami Poskytovateľa alebo Dodávateľa je Príjemca povinný počínať si s primeranou starostlivosťou nevyhnutnou na zabezpečenie ochrany dôverných informácií v súlade s účelom tejto dohody.

**Článok IV**

**Povinnosti Poskytovateľa**

4.1.Poskytovateľ sa týmto zaväzuje, že bude:

4.1.1. zachovávať mlčanlivosť o všetkých dôverných informáciách a osobných údajoch Príjemcu v každom štádiu realizácie projektu bez ohľadu na skutočnosť, že napokon dôjde k jeho naplneniu a uskutočneniu,

4.1.2. chrániť dôverné informácie poskytnuté Príjemcom minimálne v rozsahu, ako dôverné informácie vlastné, a za tým účelom bude prijímať potrebné opatrenia na ich ochranu.

**Článok V**

**Zmluvné pokuty**

5.1. V prípade, že Príjemca poruší ktorúkoľvek zo svojich povinností uvedených v Dohode, týkajúcich sa ochrany dôverných informácií a skutočností tvoriacich obchodné tajomstvo podľa tejto Dohody vyplývajúcich z odovzdania zdrojových kódov spôsobom špecifikovaným v preamblue tejto dohody, je povinný zaplatiť Poskytovateľovi zmluvnú pokutu vo výške 150.000.- EUR za každé jednotlivé porušenie povinností.

5.2. Zmluvnú pokutu je Príjemca povinný zaplatiť do pätnástich (15) kalendárnych dní odo dňa doručenia výzvy na jej úhradu.

5.5. Právo Poskytovateľa alebo Dodávateľa na náhradu škody zaplatením zmluvnej pokuty nie je dotknuté.

5.7. Účastníci Dohody sú si vedomí, že na ochranu svojich oprávnených záujmov môžu použiť prostriedky právnej ochrany proti nekalej súťaži podľa § 53 a § 373 a nasl. zákona č. 513/1991 Zb. Obchodný zákonník v znení neskorších predpisov na účely uplatnenia náhrady škody.

**Článok VI**

**Záverečné ustanovenia**

6.1.Právne vzťahy strán dohody touto dohodou neupravené sa riadia ustanoveniami zákona č. 513/1991 Zb. Obchodný zákonník v znení neskorších predpisov a právnym poriadkom SR.

6.2.Dohoda je vyhotovená v dvoch rovnopisoch, po jednom pre každú stranu dohody.

6.3.Strany dohody sa dohodli, že táto dohoda nadobúda platnosť a účinnosť podpisom oboch strán dohody a uzatvára sa na dobu 10 rokov odo dňa jej podpisu oboma zmluvnými stranami bez ohľadu na to, či príde k uzavretiu zmluvy týkajúcej sa podpory prevádzky a rozvoja ESBS.

6.4.Strany dohody prehlasujú, že túto dohodu uzavreli slobodne, vážne, jej obsahu porozumeli a súhlasia s jej znením, čo potvrdzujú podpismi tejto dohody.

V ............................, dňa ……………. V ............................, dňa …………..

Za Poskytovateľa Za Príjemcu

\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ing. Tatiana Kratochvílová

prvý námestník primátora